Усё гэта садзейнічала таму, што ў газетах — вялікіх і малых — асвятляліся самыя разнастайныя бакі падпольнай работы і партызанскага жыцця. Газеты абагульнялі галоўным чынам факты палітычнай работы і камуністычнага выхавання. Многа месца адводзілі яны баявой дзейнасці партызанскіх атрадаў і брыгад. Падпольныя газеты займаліся пытаннямі партызанскай дысцыпліны, быту, этыкі. У аснове ўсяго гэтага вялікага і шматбаковага матэрыялу, які з дня ў дзень публікаваўся ў падпольным друку, ляжала адна пранікнёная ідэя — ідэя палітычнага і баявога згуртавання вялікай арміі народных мсціўцаў і насельніцтва пад ленінскім сцягам Камуністычнай партыі для абароны сацыялістычнай Айчыны, для разгрому фашысцкіх агрэсараў і канчатковага выгнання іх за межы Савецкай Радзімы.